*Līguma par primārās veselības*

*aprūpes pakalpojumu sniegšanu un apmaksu*

*6.1.26.punkts*

**Samaksas kārtība par SARS-CoV-2** **vīrusa antigēna noteikšanas testu veikšanu pirms ambulatoro veselības aprūpes pakalpojumu saņemšanas**

1. Saskaņā ar Ministru kabineta 2021.gada 26.oktobra sēdē apstiprināto informatīvo ziņojumu “Par drošu veselības aprūpes pakalpojumu saņemšanu” IZPILDĪTĀJS nodrošina SARS-CoV-2 vīrusa antigēna noteikšanas testa (turpmāk – antigēna tests) veikšanu pirms veselības aprūpes pakalpojumu saņemšanas.
2. Laikposmā no 2021.gada 1.novembra līdz 2021.gada 15.novembrim antigēna testu veikšana pirms veselības aprūpes pakalpojumu saņemšanas īstenojama kā pilotprojekts, ja IZPILDĪTĀJS var nodrošināt testēšanai nepieciešamo materiālu (antigēna testu) iegādi.
3. IZPILDĪTĀJS organizē antigēna testa veikšanai nepieciešamo materiālu (antigēna testu) iepirkšanu un materiālu nogādāšanu (loģistikas pakalpojumi) uz ārstniecības iestādi.
4. IZPILDĪTĀJS nodrošina antigēna testa veikšanu visiem iestādes apmeklētājiem, tai skaitā pavadošajām personām, pirms jebkura veselības aprūpes pakalpojumu saņemšanas, izņemot laboratoriskos pakalpojumus, vakcināciju pret Covid-19 un mājas aprūpes pakalpojumus.
5. DIENESTS līdz 2021.gada 10.decembrim apkopo informāciju par laika periodu, kad tika nodrošināta antigēna testu veikšana, un aprēķina fiksēto maksājumu IZPILDĪTĀJAM par antigēna testa veikšanu laikposmā no 2021.gada 1.novembra līdz 2021.gada 15.novembrim.
6. DIENESTS aprēķina fiksēto maksājumu atbilstoši IZPILDĪTĀJA faktiskajam apmeklējumu skaitam laikposmā no 2021.gada 1.novembra līdz 2021.gada 15.novembrim.
7. DIENESTS nosaka, ka viena antigēna testēšanas pakalpojuma vidējās izmaksas ir EUR 4,43, ietverot apmaksā gan personāla darba samaksu par antigēna testa izsniegšanu un savākšanu (aptuveni 5 minūtes), gan antigēna testa izmaksas.
8. DIENESTS pieprasa līdzekļus no valsts budžeta programmas “Līdzekļi neparedzētiem gadījumiem” par antigēna testēšanas nodrošināšanu ārstniecības iestādēs laikposmā no 2021.gada 1.novembra līdz 2021.gada 15.novembrim.
9. Pēc pieprasīto līdzekļu saņemšanas no valsts budžeta programmas “Līdzekļi neparedzētiem gadījumiem”, DIENESTS veic samaksu par veiktajiem antigēna testiem par periodu no 2021.gada 1.novembra līdz 2021.gada 15.novembrim.
10. DIENESTS ir tiesīgs veikt uzraudzības darbības, lai salīdzinātu iepirkto un izlietoto antigēna testu skaitu ar Veselības aprūpes pakalpojumu apmaksas norēķinu sistēmā „Vadības informācijas sistēma” norādīto apmeklējumu skaitu periodā.
11. Ja, veicot šī pielikuma 10.punktā minētās uzraudzības darbības, DIENESTS konstatē, ka ir neatbilstības fiksētā maksājuma izlietošanā, maksājums nav izlietots pilnā apmērā, DIENESTS ir tiesīgs uzdot IZPILDĪTĀJAM atmaksāt DIENESTAM (atgriezt valsts budžetā) neizlietoto fiksēto maksājumu vai pieņemt lēmumu veikt ieturējumu neizlietoto līdzekļu apmērā.